Na temelju članka 9., 14. i 41. Zakona o ugostiteljskoj djelatnosti ("Narodne novine" broj 85/15 i 121/16), a u svezi s odredbama članka 6. i 10. Zakona o zaštiti od buke ("Narodne novine" broj 30/09, 55/13, 153/13 i 41/16) i Pravilnika o najvišim dopuštenim razinama buke u sredini u kojoj ljudi rade i borave ("Narodne novine" broj 45/04) i članka 30. Statuta Općine Povljana (“Službeni glasnik Zadarske županije" broj 14/17), Općinsko vijeće Općine Povljana na svojoj 23. sjednici održanoj dana 29. studenog 2019. godine, donijelo je

O D L U K U

o radnom vremenu ugostiteljskih objekata na području Općine Povljana za 2020. godinu

**I. OPĆE ODREDBE**

**Članak 1.**

Ovom se Odlukom uređuje radno vrijeme ugostiteljskih objekata, radno vrijeme prostora za usluživanje na otvorenom uz ugostiteljski objekt te radno vrijeme objekata na obiteljskom poljoprivrednom gospodarstvu unutar kojeg se mogu pružati ugostiteljske usluge na području Općine Povljana.

**Članak 2.**

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**II. RADNO VRIJEME**

**Članak 3.**

Ugostiteljski objekti iz skupine “Hoteli“, “Kampovi“ i “Ostali ugostiteljski objekti za smještaj” obvezno rade od 0.00 do 24.00 sata svaki dan.

Ostali ugostiteljski objekti, ovisno o vrsti, mogu raditi u sljedećem radnom vremenu:

1. Ugostiteljski objekti iz skupine “Restorani“ (restoran, gostionica, zdravljak, zalogajnica, pečenjarnica, pizzeria, bistro, slastičarnica, objekt brze prehrane):

* u razdoblju od 01. listopada do 31. svibnja od 06.00 do 24,00 sata
* u razdoblju od 01. lipnja do 30. rujna od 06.00 do 02:00 sat

1. Ugostiteljski objekti iz skupine “Barovi“ (caffe bar, kušaonica, beach bar, kavana, pivnica, buffet, krčma, konoba):

* u razdoblju od 01. listopada do 31. svibnja od 06.00 do 24,00 sata
* u razdoblju od 01. lipnja do 30. rujna od 06.00 do 02:00 sat

1. ugostiteljski objekti iz skupine “Barovi“ (noćni klub, noćni bar, disco klub), koji ispunjavaju uvjete za rad noću sukladno posebnim propisima, u vremenu od 21.00 do 6.00 sati, samo u zatvorenim prostorima.
2. ugostiteljski objekti iz skupine “Objekti jednostavnih usluga“ (objekt jednostavnih usluga u kiosku, objekt jednostavnih brzih usluga, objekt jednostavnih usluga u nepokretnom vozilu (ili priključnom vozilu), objekt jednostavnih usluga u šatoru, objekt jednostavnih usluga na kolicima (ili sličnim napravama), objekt jednostavnih usluga na klupi:

* u razdoblju od 01. listopada do 31. svibnja od 06.00 do 24,00 sata
* u razdoblju od 01. lipnja do 30. rujna od 06.00 do 02:00 sata

1. ugostiteljski objekti iz skupine “Catering objekti“ u vremenu od 06.00 do 24.00 sata.

**Članak 4.**

Objekti na obiteljskom poljoprivrednom gospodarstvu unutar kojeg se pružaju usluge smještaja (uz ili bez pružanja drugih ugostiteljskih usluga sukladno posebnom propisu), mogu raditi svaki dan u vremenu od 0.00 do 24.00 sata.

Objekti na obiteljskom poljoprivrednom gospodarstvu unutar kojeg se pružaju isključivo usluge pripremanja i usluživanja jela, pića i napitaka iz pretežito vlastite proizvodnje i/ili usluge usluživanja (kušanja) mošta, vina, voćnih vina, drugih proizvoda od vina i voćnih vina, jakih alkoholnih i alkoholnih pića te domaćih narezaka iz vlastite proizvodnje, mogu raditi svaki dan u vremenu od 6.00 do 24.00 sata.

**Članak 5.**

Ugostiteljski objekti iz članka 3. i 4. su dužni pridržavati propisa koji reguliraju mjere zaštite od buke, kao i propisa iz područja javnog reda i mira kao i svih propisa koji reguliraju njihovu djelatnost neovisno od dužini trajanja radnog vremena.

Radno vrijeme na otvorenom prostoru uz ugostiteljske objekte ( terase ) završava najkasnije u 02,00 sata.

Glazba u ugostiteljskim objektima nakon 01,00 sata mora biti stišana da ne remeti noćni mir građana.

**Članak 6.**

Prostor za usluživanje na otvorenom uz ugostiteljski objekt može raditi u vremenu u kojem radi ugostiteljski objekt.

**Članak 7.**

Općinski načelnik Općine Povljana može po službenoj dužnosti, za pojedine ugostiteljske objekte rješenjem odrediti najduže za dva sata raniji završetak radnog vremena od radnog vremena propisanog ovom Odlukom, ukoliko je bilo prigovora na remećenje javnog reda i mira ili u objektu ili njegovoj neposrednoj blizini i/ili nepridržavanja propisanoga radnog vremena i/ili zbog neprovođenja mjera za zaštitu od buke.

**Članak 8.**

Općinski načelnik može na zahtjev ugostitelja odrediti drugačije radno vrijeme od radnog vremena propisanog ovom Odlukom, uz zadovoljavanje odredbi iz članka 5. ove Odluke:

* za ugostiteljske objekte iz skupine “Restorani” i ugostiteljske objekte iz skupine “Barovi” u slučaju organiziranja prigodnih proslava (dočeka Nove godine, svadbe, maturalnih zabava i sličnih događanja) ako su tijeku godine ne učini niti jedan prekršaj prekoračenja dozvoljenog radnog vremena i niti jedan prekršaj remećenja javnog reda i mira.

Zahtjev iz stavka 1. ovog članka ugostitelj podnosi Općinskom načelniku najkasnije 2 dana prije održavanja događanja.

Ovaj članak se ne odnosi na montažne objekte.

**Članak 9.**

Općinski načelnik može za vrijeme održavanja manifestacija, sportskih događanja, glazbenih festivala i slično ili po preporuci Turističke zajednice odrediti drugačije radno vrijeme za ugostiteljske objekte iz skupine „Restorani” i ugostiteljske objekte iz skupine “Barovi”.

Ovaj članak se ne odnosi na montažne objekte.

**III. PRIJELAZNE I ZAVRŠNE ODREDBE**

**Članak 10.**

Danom stupanja na snagu ove Odluke prestaje važiti dosadašnja Odluka o radu ugostiteljskih objekata na području Općine Povljana.

**Članak 11.**

Ova Odluka stupa na snagu osmog dana od dana objave u “Službenom glasniku Zadarske županije”.

KLASA: 334-08/19-01/1

URBROJ: 2198/25-40-19-2

Povljana, 29. studenog 2019. godine

**OPĆINSKO VIJEĆE OPĆINE POVLJANA**

Predsjednik

Šime Jurišić